શ્રી હરકિસન મહેતાએ તેમની નવલકથાઓમાં એ સંસ્કાર બખૂબી કરી બતાવ્યા છે. તેમની એક નવલકથાએ તો વાચકોમાં એટલો રસ ઉભો કર્યો હતો કે તેના પ્રકરણ આગોતરા વાંચવા વાચકો ‘ચિત્રલેખા’ના કાર્યાલય પર પહોંચી જતા. તેના પ્રકરણ વાંચવા માટે એટલી પડાપડી થતી કે એક જ ઘરમાં ‘ચિત્રલેખા’ના ત્રણ-ત્રણ અંકો મંગાવવામાં આવતા. આજની પેઢીને કિવદંતી સમાન લાગે તેવી આ બંને ઘટનાઓને લોકપ્રિય પત્રકાર કાંતિ ભટ્ટે નોંધી છે. એ નવલકથા એટલે હરકિસન મહેતાની ‘જગ્ગા ડાકુના વેરના વળામણાં’ (પ્રથમ આવૃત્તિ ઈ.સ. ૧૯૬૮) જેણે ગુજરાતીઓને એક એવા નવલકથાકાર આપ્યાં કે જે આજે લગભગ અડધી સદી બાદ પણ વાચકોમાં લોકપ્રિય છે. તે સમયે અંદાજે પંદર હજાર નકલનો ફેલાવો ધરાવનાર ‘ચિત્રલેખા’ આ નવલકથા બે વર્ષ છપાઈ એ દરમિયાન પાંસઠ હજાર નકલ સુધી પહોંચી ગયું હતું અને પ્રથમ નવલકથા બાદ જ હરકિસન મહેતા બેસ્ટસેલર લેખક બની ગયા હતાં.